| "D’You Know What I Mean?"Oasis |
| --- |
| Singlen "D’You Know What I Mean?" kansikuva |
| Singlen tiedot |
|  Albumilta | *Be Here Now* |
|  B-puoli | "Stay Young" |
|  Julkaistu | 7. heinäkuuta 1997 |
|  Formaatti | CD, vinyyli, C-kasetti |
|  Tekijä(t) | Noel Gallagher |
|  Tuottaja(t) | Owen Morris, Noel Gallagher |
|  Tyylilaji | vaihtoehtorock, psykedeelinen rock |
|  Kesto | 07.42 |
|  Levy-yhtiö | Creation, Epic, Sony Music, Big Brother, Helter Skelter |
| Oasiksen muut singlet |
| "Champagne Supernova"1996 | "D’You Know What I Mean?"1997 | "Stand by Me"1997 |

**D’You Know What I Mean?** on brittiläisen rockyhtye Oasiksen kappale ja ensimmäinen single yhtyeen kolmannelta albumilta *Be Here Now*. Se julkaistiin singlenä 7. heinäkuuta 1997, ja se nousi listaykköseksi yhtyeen kotimaassa Britanniassa sekä Irlannissa, Suomessa, Espanjassa ja Kanadassa. Kappale oli Oasiksen kolmas listaykkönen Britannian singlelistalla, ja se myi Britanniassa platinaa. Kappale oli lisäksi yhtyeen ensimmäinen ja ainoa kappale ykkösenä Suomen virallisella listalla.

Kappale on Noel Gallagherin kirjoittama, ja sen laulaa hänen veljensä Liam Gallagher. Yli seitsemänminuuttinen "D’You Know What I Mean?" oli ilmestyessään Oasiksen pisin kappale. Sille kuvattiin edellisten singlejen tapaan musiikkivideo, jonka ohjasivat Dominic Hawley ja Nic Goffey. Brittiläinen musiikkilehti *NME* valitsi lokakuussa 2011 "D’You Know What I Meanin?" sijalle 77 listallaan, joka sisälsi 150 parasta kappaletta vuosilta 1996–2011.

"D’You Know What I Mean?" sisältyi myös yhtyeen hajoamisen jälkeen julkaistulle *Time Flies... 1994–2009* -kokoelma-albumille. Singlen B-puolina julkaistiin kappaleet "Stay Young", "Angel Child" ja coverversio David Bowien kappaleesta "Heroes". Näistä "Stay Young" sisältyi myös vuotta myöhemmin julkaistulle *The Masterplan* -kokoelmalle.

Kappaleen kuvaus
----------------

### Tyyli ja sanoitukset

|  |  |  |
| --- | --- | --- |
| "| Alun perin minun oli tarkoitus esittää jokin syvällinen lausunto kertosäkeessä, mutta en keksinyt mitään mikä olisi sopinut. Sitten mietin: "All my people right here, right now. D’you know what I mean? Yeah, yeah". Hyvin epämääräinen ja hyvin tulkinnanvarainen, se kelpaa. | "|
| **– Kappaleen sanoittaja Noel Gallagher vuonna 1997.** |

Kappale edustaa Oasiksen tyylille tunnusomaista rockia, ja se on yhtyeen ensimmäisiä kokeiluja raskaamman ja psykedeelisemmän rockin parissa. Yhtyeen kaupallinen menestys mahdollisti myös kappaleen siirtymisen aiempaa tuotantoa suurempaan, kalliimpaan ja mahtipontisempaan suuntaan.

Kappale sisältää useita viittauksia. Sanoituksessa "The blood on the tracks must be mine / The fool on the hill and I feel fine / Don’t look back ’cause you know what you might see" "The Fool on the Hill" ja "I Feel Fine" ovat The Beatles -yhtyeen kappaleita, *Blood on the Tracks* on Bob Dylanin albumi ja *Dont Look Back* on Dylanista kertova elokuva.

### Sävellys ja kappaleen rakenne

Musiikkinäyte"D’You Know What I Mean?"30 sekunnin pituinen ääninäyte kappaleesta ensimmäisen kertosäkeen ja kolmannen säkeistön väliltä.Äänitiedostojen kuunteluohjeet

"D’You Know What I Mean?" on sävelletty fis-mollissa, ja sen tahtilaji on 4/4. Kappaleen tempo on 80 iskua minuutissa (BPM), ja sitä voidaan kuvata italian kielen sanalla "andante" (suom. *käyden*). Kappaleessa kuullaan Oasikselle tyypilliseen tapaan Noel Gallagherin soittamaa soolokitaraa ja Paul Arthursin rytmikitaraa, Paul McGuiganin soittamaa bassoa ja Alan Whiten rumpuja sekä Liam Gallagherin soittamaa tamburiinia. Sähkökitaroissa on käytetty paljon pedaaleilla tuotettua säröefektiä, ja rumpukomppi on samplattu rapyhtye N.W.A:n kappaleesta "Straight Outta Compton". Rummuissa kuuluu myös niin sanottu amen break.

"D’You Know What I Mean?" on alkuperäiseltä pituudeltaan seitsemän minuuttia ja 42 sekuntia, ja ilmestyessään se oli yhtyeen kappaleista pisin. Kappale alkaa helikopterin ja morsetuskoodin ääniefekteillä, ja kitarariffi muistuttaa Oasiksen aiempaa singleä "Wonderwall". Yli minuutin pituisen intron jälkeen seuraa kolme säkeistöä ja kaksi kertosäettä ja niiden jälkeen Noel Gallagherin esittämä kitarasoolo. Tämän jälkeen kappale siirtyy viimeisen kertosäkeen kautta outroon, jossa on käytetty intron tavoin efektinä muun muassa takaperin nauhoitettua laulua. Takaperin muokatut ääniefektit on tehnyt Mark Coyle.

Kappaleessa laulun esittää Liam Gallagher, jonka ääniala on asteikolla C#4 – F#5. Taustalaulun kappaleessa esittää Noel Gallagher.

Kappaleen rakenne:

1. Intro (0.00 – 1.04)
2. Ensimmäinen säkeistö (1.04 – 1.28)
3. Välisoitto (1.28 – 1.40)
4. Toinen säkeistö (1.40 – 2.04)
5. Bridge (2.04 – 2.28)
6. Ensimmäinen kertosäe (2.28 – 3.16)
7. Kolmas säkeistö (3.16 – 3.40)
8. Bridge (3.40 – 4.07)
9. Toinen kertosäe (4.07 – 5.01)
10. Välisoitto (5.01 – 5.16)
11. Kitarasoolo (5.16 – 5.41)
12. Kolmas kertosäe (5.41 – 6.37)
13. Outro (6.37 – 7.42)

Radioversiossa muun muassa introa on lyhennetty merkittävästi ja toinen säkeistö on leikattu kokonaan pois. Seitsemän tuuman vinyylijulkaisussa ensimmäiset 17 ja viimeiset 59 sekuntia on leikattu pois.

Julkaisu
--------

Singlen markkinoinnissa käytetty juliste, johon on merkitty julkaisupäivä 7. heinäkuuta 1997.
Kahden edellisen albumin, *Definitely Mayben* ja *(What’s the Story) Morning Gloryn?*, suosion vuoksi Oasiksen seuraavaa albumia odotettiin innokkaasti. Levy-yhtiö Creation Records ja hallintayhtiö Ignition olivat hyvin tarkkoja siitä, etteivät tulevan albumin kappaleet pääse vuotamaan ennenaikaisesti. Uuden singlen "D’You Know What I Meanin?" radiosoitto oli aluksi hyvin rajattua, sillä Ignition määräsi, mitkä radiokanavat saivat soittaa sitä ja kuinka paljon. Singleä markkinoitiin useilla julisteilla, ja kappaleen videota esitettiin paljon muun muassa MTV-musiikkikanavalla.

Kappale julkaistiin singlenä 7. heinäkuuta 1997, noin kuukauden ennen *Be Here Now* -albumia. Single oli alun perin saatavissa CD-levynä, vinyylinä ja C-kasettina. "D’You Know What I Mean?" ei sisältynyt vuoden 2006 kokoelmalle *Stop the Clocks*, mutta oli mukana myöhemmin julkaistulla *Time Flies... 1994–2009* -kokoelmalla.

### Singlen B-puolet

Seitsemän tuuman vinyylillä ja kasetilla on B-puolena kappale "Stay Young". Se on hieman yli viisiminuuttinen, suhteellisen nopeatempoinen Noelin kirjoittama ja Liamin laulama rock-kappale. "Stay Young" oli ensimmäisiä kappaleita, joita yhtye äänitti *Be Here Now* -albumin aikoihin. Se sisältyi myös seuraavana vuonna julkaistulle *The Masterplan* -kokoelmalevylle.

Kahdentoista tuuman vinyylillä on lisäksi toinen B-puoli, Noelin laulama demoversio kappaleesta "Angel Child". Se oli yksi neljästätoista kappaleesta, jotka äänitettiin vuonna 1996 Karibialla Mustiquen saarella. CD-julkaisu sisältää edellä mainittujen kappaleiden lisäksi Noel Gallagherin laulaman coverin David Bowien kappaleesta "Heroes".

### Vuoden 2016 uudelleenjulkaisu

|  |  |  |
| --- | --- | --- |
| "| Vuosien kuluessa aloin hyväksyä sen, että *Be Here Now’n* kappaleet olivat oikeastaan älyttömän pitkiä... liian pitkiä! Joku (en muista kuka) sai idean, että muokkaisimme koko albumin uudelleen jälkipolville. Pääsimme ensimmäiseen kappaleeseen asti, sitten emme jaksaneet enää ja luovutimme... se kuulostaa silti vitun mahtavalta! | "|
| **– Noel Gallagher vuonna 2016.** |

Osana *Be Here Now* -albumin vuoden 2016 uudelleenjulkaisukampanjaa kappale julkaistiin uudelleen Noel Gallagherin editoimana 22. heinäkuuta 2016. "D’You Know What I Mean? (NG’s 2016 Rethink)" -niminen remix on muuten samanlainen kuin alkuperäinen, mutta sen äänimaailmaa on kevennetty. Singlejulkaisu sisältää myös yli kaksi minuuttia lyhyemmän radioversion. Kappale julkaistiin muun muassa videopalvelu YouTubessa ja suoratoistopalvelu Spotifyssa.

### Kappaleen live-esitykset

"D’You Know What I Mean?" kuului Oasiksen soittolistaan varsinkin vuosien 1997–1998 kiertueilla. Ensimmäisen kerran se esitettiin livenä 18. kesäkuuta 1997 "Be Here Now Tour" -kiertueella Oaklandissa Yhdysvalloissa. Kappale kuului myös joissakin konserteissa vuoden 2002 *Heathen Chemistry* -albumin kiertueen soittolistaan. Liam Gallagher on lisäksi esittänyt kappaleen useasti vuosina 2017–2018 oman soolouransa kiertueella.

Musiikkivideo
-------------

Kuvakaappaus musiikkivideosta. Vasemmalta oikealle: etualalla Liam ja Noel Gallagher, taka-alalla Paul McGuigan, Paul Arthurs ja Alan White.
Videolla käytettiin Britannian armeijan omistamia Westland Lynx AH.7 -taisteluhelikoptereita.
Kappaleen musiikkivideo julkaistiin singlen kanssa 7. heinäkuuta 1997. Video alkaa yhtyeen saapuessa helikopterilla post-apokalyptiselle hylätyn talon harmaalle rauniolle, jossa kappale esitetään. Rakennuksen seiniin on kirjoitettu tšekiksi sanat "do you know what I mean?" (’tajuatko mitä tarkoitan?’) ja "be here now" (’ole täällä nyt’). Videolla esiintyy myös paljon taisteluhelikoptereita ja yleisönä toimivia avustajia. Videon lopussa yhtyeen jäsenet nousevat takaisin helikopterin kyytiin ja lähtevät pois.

Musiikkivideon ohjasivat Dominic Hawley ja Nic Goffey, ja se kuvattiin ajalleen tyypilliselle 35 millimetrin filmille eli kinofilmille. Video on kuvattu yksityisalueella Becktonin kaasulaitoksen lähellä Lontoossa. Alueen vaurioituneet rakennukset oli alun perin tehty Stanley Kubrickin elokuvaan *Full Metal Jacket*, jonka kohtauksia kuvattiin samassa paikassa. Videolla näkyvät helikopterit ovat Britannian armeijan mallia Westland Lynx AH.7.

Video julkaistiin 17. elokuuta 2016 remasteroituna HD-versiona YouTubessa. Remasteroitu versio on alkuperäistä lyhyempi, viisi minuuttia ja 44 sekuntia pitkä, mutta sisältää aiemmin julkaisematonta materiaalia. Videon ohjaajat Dom & Nic sanoivat alkuperäisen filmin säilyneen hyväkuntoisena arkistossa, ja he työstivät sitä videon erikoistehosteista vastanneen The Mill -studion kanssa.

### Videon tuotanto

* Ohjaajat: Dominic Hawley ja Nic Goffey
* Tuottaja: John Madsen
* Tuotantoyhtiö: Outsider
* Kameraoperaattori: Dan Landin
* Leikkaaja: Simon Hilton
* Erikoistehosteet: The Mill -studio
	+ Johtava tuottaja: Misha Stanford-Harris
	+ Taiteellinen johtaja: Neil Davies
	+ Konseptikuvitus: George Rockliffe ja Fergal Hendrick

Lähde:

Vastaanotto ja kaupallinen menestys
-----------------------------------

| Vastaanotto |
| --- |
| Arvostelupisteet |
| Julkaisu | Pisteet |
| AllMusic | 2.5/5 tähteä |
| FreakyTrigger | 4/5 tähteä |
| The Independent | sävyltään posiitiivinen |
| MTV (Music Television) | sävyltään neutraali |
| Rate Your Music | 3,60/5 |

Kappale sai ilmestyessään pääosin myönteisen vastaanoton. Se on saanut Rate Your Music -sivustolla 3,6 pistettä viidestä, jotka perustuvat 478 arvosteluun. *The Independent* -lehden Andy Gill kehui kappaleen olevan vaikuttava ja lisäsi "Oasiksen olevan palannut, suurempana ja röyhkeämpänä kuin koskaan." Yhdysvaltalaisen *Rolling Stonen* David Fricke kehui arvostelussaan, että kappale on "seitsemän minuuttia yksinkertaista, keskittynyttä nerokkuutta".

AllMusic-sivuston Jack Rabid oli kappaletta kohtaan kriittisempi, ja hän antoi sille kaksi ja puoli tähteä viidestä. Hän sanoi sen olevan "Oasiksen ensimmäinen tylsä single" ja piti Noelin sanoituksia huonoina. Kappaleen pituutta kritisoi myös *Diffuser*-verkkolehti, jonka mukaan se kuulostaa lähinnä rönsyilevältä versiolta yhtyeen "Wonderwall"-kappaleesta, ja kommentoi sen säkeistöjen olevan vaikeaselkoisia.

"D’You Know What I Mean?" nousi listaykköseksi Britanniassa, Irlannissa, Suomessa, Espanjassa sekä Kanadassa ja ylsi viiden joukkoon Ruotsissa, Norjassa ja Uudessa-Seelannissa. Single oli Oasiksen ensimmäinen ja ainoa listaykkönen Suomen virallisella listalla. Kotimaassaan Britanniassa se myi yhteensä yli 745 000 kappaletta ja sai platinalevyn. "D’You Know What I Mean?" oli Britannian singlelistalla yhteensä 25 viikkoa, ja se oli vuoden 1997 loppuun mennessä vuoden 12. myydyin single.

Palkinnot ja kunnianosoitukset
------------------------------

Kappaleen musiikkivideo oli vuoden 1998 Brit Awards -gaalassa parhaan musiikkivideon palkinnon ehdokas, mutta palkinnon sai popyhtye All Saints kappaleellaan "Never Ever". Vuonna 2010 brittiläinen XFM-radiokanava sijoitti sen 849. parhaaksi kappaleeksi listallaan kaikkien aikojen tuhannesta parhaasta kappaleesta. Lokakuussa 2011 brittiläinen musiikkilehti *NME* valitsi "D’You Know What I Meanin?" sijalle 77. listallaan, joka sisälsi 150 parasta kappaletta vuosilta 1996–2011.

Kappaleet
---------

Kaikki kappaleet säveltänyt ja sanoittanut Noel Gallagher, ellei toisin mainita.

### CD-julkaisu

|  |
| --- |
| Nro | Nimi | Laulu | Kesto |  |
| 1. | D’You Know What I Mean? | Liam Gallagher | 7.22 |
| 2. | Stay Young | L. Gallagher | 5.06 |
| 3. | Angel Child (demo) | Noel Gallagher | 4.28 |
| 4. | Heroes (David Bowie, Brian Eno) | N. Gallagher | 4.09 |

### 12″ vinyylijulkaisu

|  |
| --- |
| Nro | Nimi | Laulu | Kesto |  |
| 1. | D’You Know What I Mean? | L. Gallagher | 7.22 |
| 2. | Stay Young | L. Gallagher | 5.06 |
| 3. | Angel Child (demo) | N. Gallagher | 4.28 |

### 7″ vinyylijulkaisu ja C-kasetti

|  |
| --- |
| Nro | Nimi | Laulu | Kesto |  |
| 1. | D’You Know What I Mean? | L. Gallagher | 6.06 |
| 2. | Stay Young | L. Gallagher | 5.06 |

### *NG’s 2016 Rethink* -julkaisu

|  |
| --- |
| Nro | Nimi | Laulu | Kesto |  |
| 1. | D’You Know What I Mean? (NG’s 2016 Rethink) (radioversio) | L. Gallagher | 4.50 |
| 2. | D’You Know What I Mean? (NG’s 2016 Rethink) (kokopitkä versio) | L. Gallagher | 7.24 |

Kokoonpano ja henkilöstö
------------------------

Kappaleessa laulun esittävä Liam Gallagher.
### Yhtye

* Liam Gallagher – laulu, tamburiini
* Noel Gallagher – soolokitara, taustalaulu
* Paul "Bonehead" Arthurs – rytmikitara
* Paul "Guigsy" McGuigan – basso
* Alan White – rummut

### Tuotanto

* Tuottajat: Owen Morris ja Noel Gallagher
* Masterointi: Mike Marsh
* Ääniefektit: Mark Coyle
* Kansikuvan ulkoasu ja graafinen suunnittelu: Brian Cannon
* Valokuvaaja: Michael Spencer Jones
* Suunnitteluavustajat: Martin Catherall ja Matthew Sankey

Lähteet:

Listasijoitukset ja sertifikaatiot
----------------------------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Viikoittaiset listasijoitukset

| Lista | Paras sijoitus | Viikkoja listalla |
| --- | --- | --- |
| Alankomaat Alankomaiden MegaCharts-singlelista | 31. | 9 |
| Australia Australian ARIA-singlelista | 16. | 10 |
| Iso-Britannia Britannian singlelista | 1. | 25 |
| Belgia Belgian Ultratop-singlelista (Flanderi) | 32. | 5 |
| Belgia Belgian Ultratop-singlelista (Vallonia) | 25. | 7 |
| Kanada Canadian Singles Chart (Kanada) | 1. | 15 |
| Espanja Espanja PROMUSICAE-singlelista | 1. | ? |
| Irlanti Irlannin singlelista | 1. | ? |
| Italia Italian FIMI-singlelista | 3. | ? |
| Itävalta Itävallan Ö3-singleilista | 38. | 3 |
| Japani Japanin Oricon-singlelista | 28. | 7 |
| Ranska Ranskan SNEP-singlelista | 37. | 1 |
| Ruotsi Sverigetopplistan (Ruotsi) | 2. | 11 |
| Saksa Saksan GfK-singlelista | 27. | 9 |
| Suomi Suomen virallinen lista | 1. | 9 |
| Sveitsi Sveitsin Hitparade-singlelista | 20. | 11 |
| Uusi-Seelanti Recorded Music NZ (Uusi-Seelanti) | 4. | 9 |
| Norja VG-lista (Norja) | 3. | 8 |

 | Sertifikaatiot

| Valtio | Sertifikaatti | Myytyjä kappaleita |
| --- | --- | --- |
| Iso-Britannia Britannia |  platinalevy | 745 000 |

 |

Julkaisuhistoria
----------------

### Pakkaukset

|  |  |  |
| --- | --- | --- |
| Vuoden 1997 CD-julkaisun kansi (käytettiin vain markkinoinnissa). | CD-singlen levy | Vuoden 2016 uudelleenjulkaisun kansi. |

### Kansainväliset versiot

| Maa | Levy-yhtiö | Formaatti | Kataloginumero | Julkaistu |
| --- | --- | --- | --- | --- |
| Euroopan unioni Eurooppa | Helter Skelter | CD-levy | HES 664642 1, 01-664642-17 | 7. heinäkuuta 1997 |
| 12 tuuman vinyylilevy | HES 664642 6 | 1997 |
| Iso-Britannia Britannia | Creation | CD | CRESCD 256 | 7. heinäkuuta 1997 |
| 7 tuuman vinyyli | CRE 256 |
| 12 tuuman vinyyli | CRE 256T |
| C-kasetti | CRECS 256 |
| Big Brother | CD | RKIDSCD86P | 23. heinäkuuta 2016 |
| Australia Australia | Helter Skelter | CD | 664642 2 | 1997 |
| Sony Music | C-kasetti | 6646428 |
| Kanada Kanada | Epic | CD | 49K-3269 | 1997 |
| Japani Japani | Epic | CD | ESCA 6728 | 7. heinäkuuta 1997 |
| Meksiko Meksiko | Sony Music | CD | CDEX 486126 | 1997 |
| Yhdysvallat Yhdysvallat | Epic | CD | ESK 0979 | 1997 |

Lähde:

Lähteet
-------

1. 1 2  150 Best Tracks Of The Past 15 Years *NME*. Viitattu 23.11.2017. (englanniksi)
2. 1 2  NME's 150 Best Tracks Of The Past 15 Years *Stereogum*. Viitattu 23.11.2017. (englanniksi)
3. 1 2  It's Oasis; 'D'you Know What I Mean?' *MTV*. Viitattu 27.11.2017. (englanniksi)
4. ↑  Keskiviikko 13.8.2014: Oasis - Be Here Now *Radio Rock*. Viitattu 10.12.2017.
5. 1 2 3  On Oasis's ’D’you Know What I Mean?’... and the Prodigy: Reviews *The Independent*. Viitattu 25.11.2017. (englanniksi)
6. 1 2  Oasis "D'You Know What I Mean?" Guitar Tab in F# Minor *MusicNotes*. Viitattu 24.11.2017. (englanniksi)
7. ↑  BPM for D'You Know What I Mean? (Oasis) *GetSongBPM*.  Arkistoitu 1.12.2017. Viitattu 24.11.2017. (englanniksi)
8. 1 2 3 4  Oasis – D'You Know What I Mean? Lyrics *Genius*. Viitattu 24.11.2017. (englanniksi)
9. ↑  Musician behind ‘Amen Break’, as sampled by Oasis and The Prodigy, gets paid after 46 years *NME*. Viitattu 24.11.2017. (englanniksi)
10. ↑  Noel Gallagher: Oasis were ripped off by ourselves with D'You Know What I Mean *Telegraph*. Viitattu 23.11.2017. (englanniksi)
11. ↑  Oasis (2) - D'You Know What I Mean? (Vinyl) at Discogs *Discogs*. Viitattu 10.1.2018. (englanniksi)
12. ↑  Oasis: Be Here Now, 1997 *Desibeli.net*. Viitattu 23.11.2017.
13. ↑  Oasis - Time Flies... 1994–2009 Lyrics and Tracklist *Genius*. Viitattu 24.11.2017. (englanniksi)
14. ↑  Track by Track: Noel Gallagher on The Masterplan *Oasis Recording Information*. Viitattu 10.12.2017. (englanniksi)
15. ↑  Oasis - The Masterplan Lyrics and Tracklist *Genius*. Viitattu 24.11.2017. (englanniksi)
16. ↑  LISTEN: Oasis Share Heartfelt Angel Child Mustique Demo *Radio X*. Viitattu 10.12.2017. (englanniksi)
17. 1 2 3 4  Oasis (2) - D'You Know What I Mean? at Discogs *Discogs*. Viitattu 23.11.2017. (englanniksi)
18. ↑  Oasis – "D’You Know What I Mean? (NG’s 2016 Rethink)" Video *Stereogum*. Viitattu 24.11.2017. (englanniksi)
19. ↑  Noel Gallagher Was Going to Fix Oasis’ ‘Be Here Now’ for Reissue, But Then He Didn’t *Spin*. Viitattu 24.11.2017. (englanniksi)
20. ↑  D'You Know What I Mean? (NG's 2016 Rethink) (Official Audio) *YouTube*. Viitattu 24.11.2017.
21. ↑  D'You Know What I Mean? (NG's 2016 Rethink) by Oasis on Spotify *Spotify*. Viitattu 24.11.2017.
22. 1 2 3  D'You Know What I Mean? by Oasis Song Statistics *Setlist.fm*. Viitattu 28.11.2017. (englanniksi)
23. ↑  Suomeen saapuva Liam Gallagher paljastaa, mitä Oasis-biisejä aikoo vetää soolokeikoillaan *Voice*. Viitattu 28.11.2017.
24. ↑  Liam Gallagher esitteli suomalaisille soolomateriaaliaan - keikka päättyi Oasiksen megahittiin *Iltalehti*. Viitattu 28.11.2017.
25. 1 2  Exclusive: Oasis Mark 20 Years Since Knebworth Concerts With Reworked 'D'You Know What I Mean?' Video *Huffington Post*. Viitattu 23.11.2017. (englanniksi)
26. ↑  Oasis - D’You Know What I Mean? *YouTube*. Viitattu 23.11.2017.
27. 1 2  Watch the new Oasis video for ‘D’You Know What I Mean?’ *NME*. Viitattu 23.11.2017. (englanniksi)
28. ↑  Oasis - D'You Know What I Mean? (2016 HD Remaster) *YouTube*. Viitattu 23.11.2017.
29. 1 2  D'You Know What I Mean - The Mill *The Mill*.  Arkistoitu 1.12.2017. Viitattu 23.11.2017. (englanniksi)
30. 1 2 3  D'You Know What I Mean? - Oasis - Songs, Reviews, Credits *AllMusic*. Viitattu 23.11.2017. (englanniksi)
31. ↑  OASIS – "D'You Know What I Mean?" *FreakyTrigger*. Viitattu 27.11.2017. (englanniksi)
32. ↑  ATN Single Review: Oasis' 'D'you Know What I Mean?' *MTV*. Viitattu 27.11.2017. (englanniksi)
33. 1 2  D'You Know What I Mean? by Oasis (Single, Britpop): Reviews, Ratings, Credits, Song list *Rate Your Music*. Viitattu 27.11.2017. (englanniksi)
34. ↑  Be Here Now - Rolling Stone *Rolling Stone*. Viitattu 25.11.2017. (englanniksi)
35. ↑  That Time Oasis Split Their Audience With 'Be Here Now' *Diffuser.fm*. Viitattu 18.9.2018. (englanniksi)
36. ↑  Revealed: Official Top 20 Biggest Selling Oasis Songs *Official Charts*. Viitattu 27.11.2017. (englanniksi)
37. ↑  Oasis - full Official Chart History *Official Charts*. Viitattu 23.11.2017. (englanniksi)
38. ↑  Nominations for 1998 Brit Awards *BBC News*. Viitattu 24.11.2017. (englanniksi)
39. ↑  XFM Presents The Top 1000 Songs Of All Time *XFM*. Viitattu 24.11.2017. (englanniksi)
40. ↑  Oasis: D'You Know What I Mean? (Video 1997) *IMDb*. Viitattu 23.11.2017. (englanniksi)
41. 1 2 3 4 5 6 7 8 9 10 11 12  Oasis - D'You Know What I Mean? (Song) *Hung Medien*. Viitattu 27.11.2017. (englanniksi)
42. ↑  Oasis - full Official Chart History *Official Charts*. Viitattu 27.11.2017. (englanniksi)
43. ↑  MuchMusic (Canada) Weekly Single Charts for 1997 *Hits of All Decades*. Viitattu 27.11.2017. (englanniksi)


|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Oasis |
| --- |
|  |
| 
* Liam Gallagher
* Noel Gallagher
* Paul "Guigsy" McGuigan
* Paul "Bonehead" Arthurs
* Tony McCarroll
* Alan White
* Gem Archer
* Andy Bell
* Zak Starkey
* Chris Sharrock

 |
|  |
| Studioalbumit | 
* *Definitely Maybe*
* *(What’s the Story) Morning Glory?*
* *Be Here Now*
* *Standing on the Shoulder of Giants*
* *Heathen Chemistry*
* *Don’t Believe the Truth*
* *Dig Out Your Soul*

 |
|  |
| Livealbumit | 
* *Familiar to Millions*
* *Live from The Roundhouse*

 |
|  |
| Kokoelmat | 
* *The Masterplan*
* *Stop the Clocks*

 |
|  |
| Singlet | * "Supersonic"
* "Shakermaker"
* "Live Forever"
* "Cigarettes & Alcohol"
* "Whatever"
* "Some Might Say"
* "Roll with It"
* "Morning Glory"
* "Wonderwall"
* "Don’t Look Back in Anger"
* "Champagne Supernova"
* "D’You Know What I Mean?"
* "Stand by Me"
* "All Around the World"
* "Don’t Go Away"
* "Go Let It Out"
* "Who Feels Love?"
* "Sunday Morning Call"
* "The Hindu Times"
* "Stop Crying Your Heart Out"
* "Little by Little / She Is Love"
* "Songbird"
* "Lyla"
* "The Importance of Being Idle"
* "Let There Be Love"
* "Stop the Clocks"
* "Lord Don’t Slow Me Down"
* "The Shock of the Lightning"
* "I’m Outta Time"
* "Falling Down"
 |
|  |
| Videoalbumit | 
* *Live by the Sea*
* *...There and Then*
* *Familiar to Millions DVD*
* *Definitely Maybe – The DVD*
* *Lord Don’t Slow Me Down*

 |
|  |
| Liittyvät artikkelit | 
* Diskografia
* Kappaleet

 |

 |